
Datganiad
Mae hyn i gadarnhau bod y gwaith sy’n cael ei ddisgrifio a’i gyflwyno yn y prosiect ymchwil yma wedi dod yn unig o ymchwil bersonol ac o ymchwil a gasglwyd gyda’r bwriad o’i gyfeirnodi. Yr wyf yn deall fod defnyddio unrhyw waith heb gyfeirio ato yn llên-ladrad, ac o ganlyniad bydd hyn yn arwain at fethiant yn y modiwl hwn. Mae’r ymchwil hwn yn cael ei ddefnyddio dim ond fel rhan o ddyfarniad ar gyfer gradd BA Addysg Gynradd gyda SAC ym Mhrifysgol Cymru Y Drindod Dewi Sant. 




















Diolchiadau
Hoffa’r ymchwilydd ddiolch i bob cyfranogwr a wnaeth cyfrannu boed trwy gwblhau’r holiadur, gwirfoddoli am gyfweliad neu gyflwyno gwybodaeth berthnasol i’m hymchwil. Diolch yn arbennig i Mr Iwan Ellis-Williams a Dr Sioned Hughes am eu harweiniad a’u cefnogaeth broffesiynol trwy gydol yr ymchwil. Yn ogystal, er bod amgylchiadau y tu hwnt i reolaeth unrhyw un ac wedi peri i’r brifysgol a’r llyfrgell gau, mae’r gefnogaeth a ddangoswyd gan y brifysgol a darlithwyr i gynorthwyo a chefnogi fy hun a myfyrwyr eraill drwy’r amser anodd hwn, wedi caniatáu i mi barhau gyda fy ngwaith yn llwyddiannus. 

Pennod 1 – Cyflwyniad 
1.1 Nod a rhesymwaith
Amcanion yr ymchwil hwn yw ehangu fy ngwybodaeth a dealltwriaeth ar ddysgu traws-gwricwlaidd ac Addysg Gorfforol o fewn ysgolion a beth sy’n digwydd pan mae’r ddau yn gorgyffwrdd. Ar ôl cwblhau’r holl ymchwil, bwriedir cyrraedd y nod o ddeall y nifer o effeithiau y mae dysgu traws-gwricwlaidd yn medru cael ar Addysg Gorfforol, boed yn effeithiau manteisiol neu’n anfanteisiol.
Penderfynais archwilio i mewn i'r maes yma gan fod yr elfen o ddysgu traws-gwricwlaidd o fewn Addysg Gorfforol yn weddol newydd ym myd addysg ac yn denu fy niddordeb. Ni welir llawer o ymchwil ar y maes yma chwaith o ganlyniad i'w gynhwysiant diweddar i'r cwricwlwm yng Nghymru. Teimlir felly bydd yr ymchwil mewn i’r maes yma yn cynnal fy niddordeb o fewn Addysg Gorfforol ac yn datblygu fy ngwybodaeth a dealltwriaeth gyfredol o ddysgu traws-gwricwlaidd.  

1.2 Cefndir a phwysigrwydd 
 
Nid yw'n ddatganiad anghyffredin i ddweud bod Addysg Gorfforol yn derbyn cryn dipyn yn llai o sylw na phynciau eraill o fewn ysgolion. Fel arfer, gwelir pynciau craidd megis Iaith a Mathemateg yn cael eu blaenoriaethu gan fod cymaint o bwyslais ar gyrraedd y targedau a disgwyliadau o fewn y pynciau yma. O ganlyniad i hyn, gellir dadlau nad yw plant yn derbyn digon o gyfleoedd i ymroi a chymryd rhan mewn gweithgareddau Addysg Gorfforol yn yr ysgol oherwydd y diffyg pwyslais.  
Mae’n adnabyddus, yn yr unfed ganrif ar hugain, fod byw bywyd iach yn feddyliol ac yn gorfforol yn gwneud rhyfeddodau o ran ein hiechyd lles. Nid yw darparu cyfleoedd Addysg Gorfforol yn unig yn ddigonol heddiw gan fod rhaid ymdrechu i wneud yn siŵr bod pob plentyn yn cael eu cynnwys o fewn gwersi Addysg Gorfforol. Bwriedir yn yr ymchwiliad yma i weld sut gall dysgu traws-gwricwlaidd ymgorffori pob disgybl a sut mae'n gymhelliant iddynt i ymroi o fewn Addysg Gorfforol hyd eithaf eu gallu.



1.2 Damcaniaeth 
Gan fod cynhwysiant dysgu traws-gwricwlaidd yn weddol ddiweddar o fewn addysg yng Nghymru, mae’n ymddangos bod y prif ffocws yn seiliedig ar y pynciau craidd. Yn achos Addysg Gorfforol, wrth gyfeirio at dystiolaeth o'm hymchwil, dyma’r pwnc sydd fwyaf diffygiol o ran cynnwys yr holl gyfrifoldebau traws-gwricwlaidd o fewn gwers. Atgyfnertha ymatebion athrawon a gyfwelir ar hyn gyda mwy o fanylder a dyfnder yn dilyn ym mhennod 4 o'm mhrosiect ymchwil.  

1.3 Dulliau Ymchwil
Rhestrir isod restr o ddulliau ymchwil a gynhaliwyd er mwyn cyflawni fy ymchwil:
· Arsylwi gwersi Addysg Gorfforol.
· Adolygiad o waith Addysg Gorfforol flaenorol plant.
· Cyfweliadau gydag athrawon Addysg Gorfforol.
· Holiaduron gan athrawon ac hyfforddwyr Addysg Gorfforol o fewn ysgol cynradd.

1.4 Diddordeb personol
Dewisir ymchwilio ar y testun yma gan fod diddordeb a gwybodaeth gyffredinol o fewn Addysg Gorfforol gen i. Er nad oes gen i'r un lefel o wybodaeth gyffredinol o fewn dysgu traws-gwricwlaidd, mae’r gorgyffwrdd rhwng dysgu traws-gwricwlaidd ag Addysg Gorfforol yn taro diddordeb. O ganlyniad i hyn, mae gen i ddiddordeb yn yr hyn rwyf yn ymchwilio i mewn iddo ac mi fydd yr ymchwiliad yma o fudd i fy natblygiad proffesiynol.  


Pennod 2 – Adolygiad Llenyddiaeth 
Pwrpas y bennod yma yw adolygu ac archwilio llenyddiaeth sy’n gysylltiedig â dysgu trawsgwricwlaidd ac Addysg Gorfforol fel pwnc. O fewn yr is-deitlau, trafodir y cyfrifoldebau traws-gwricwlaidd a’r effeithiau y maent yn eu cael ar ddysgwyr. Yn ogystal, trafodir am gynnwys dysgu traws-gwricwlaidd o fewn Addysg Gorfforol ac os yw’n gweithio yn yr un modd ag y mae gyda phynciau craidd.  

2.1 Dysgu traws-gwricwlaidd 
Yn 2015 cyflwynodd Llywodraeth Cymru y cynllun i drawsnewid addysg yng Nghymru am y gorau. Penderfynon nhw ganolbwyntio ar ddatblygu addysg yng Nghymru trwy ddefnyddio'r dull o ddysgu’n draws-gwricwlaidd. Y nod oedd mabwysiadu dysgu traws-gwricwlaidd o fewn ysgolion a’i weithredu’n genedlaethol erbyn 2022. Noda’r llywodraeth bydd dysgwyr yn elwa o strategaethau dysgu gwahanol a dyna pam bydd dysgu traws-gwricwlaidd yn cael ei gyflwyno.
Y nod o ddysgu traws-gwricwlaidd yw ailosod y pynciau craidd traddodiadol yn y cwricwlwm presennol gyda’r meysydd dysgu a phrofiad. Mae’r ailosodiad yma o bynciau arferol drwy gynnwys elfennau traws-gwricwlaidd, yn caniatáu i ddysgwyr weithio ar dasgau mewn modd dychmygus a chreadigol sy’n fuddiol i’w dysgu. Gallwn edrych ar ddysgu traws-gwricwlaidd fel strategaeth sy’n hybu’r defnydd o sgiliau, gwybodaeth ac agweddau nifer o wahanol ddisgyblaethau i un profiad, problem, cwestiwn, thema neu syniad (Barnes, 2015). Dywed Barnes (2015) bod addysgu mewn modd traws-gwricwlaidd yn medru bod yn ffordd effeithiol o gynnal diddordeb, adeiladu cymhelliant unigolion a grwpiau a chodi safonau dysgwyr. Pwyslais dysgu traws-gwricwlaidd yw y gall dysgwyr dderbyn buddion dysgu lluosog o un profiad dysgu yn unig a fydd yn caniatáu iddynt dderbyn profiadau dysgu cyfoethog ac ystyrlon. Yn ogystal â hyn, mae addysgu mewn modd traws-gwricwlaidd yn medru darparu cyfleoedd ar gyfer ehangder a chwmpas na fyddai'n bosibl trwy wersi pwnc unigol (Rowley & Cooper, 2009).  
Yn ei adroddiad, Dyfodol Llwyddiannus, mae’r athro Graham Donaldson yn cyfeirio at y pwysigrwydd bod dysgwyr yn datblygu dealltwriaeth gadarn o’r tri chyfrifoldeb traws-gwricwlaidd. Mae’r cyfrifoldebau yma yn cynnwys llythrennedd, rhifedd a chymhwysedd digidol gyda’r bwriad bod y cyfrifoldebau yma yn cael eu cynnwys o fewn pob gwers. Yn ôl Llywodraeth Cymru, yn yr adroddiad Cwricwlwm Drafft i Gymru 2022, pwysleisia nhw fod “cyfrifoldebau trawsgwricwlaidd rhifedd, llythrennedd a chymhwysedd digidol yn cefnogi y rhan fwyaf o ddysgu ac maent yn hanfodol er mwyn i ddysgwyr allu cymryd rhan yn llwyddiannus ac yn hyderus yn y byd modern”. Awgryma Donaldson (2015) bod y cynhwysiad o’r cyfrifoldebau traws-gwricwlaidd yma yn amlwg yn mynd i ddatblygu sgiliau llythrennedd, rhifedd a chymhwysedd digidol y dysgwyr ond hefyd gwelwn ddatblygiad o fewn meysydd ehangach. Mae prosiectau traws-gwricwlaidd hefyd yn cyfrannu at ddatblygu ystod eang o sgiliau sy’n hanfodol ar gyfer llwyddiant diweddarach, gan gynnwys y gallu i weithio’n annibynnol ac ar y cyd (Ofsted, 2010). 
Er bod y dull yma o addysgu'n edrych yn effeithiol a chred nifer mai dyma'r ffordd ymlaen, mae’n angenrheidiol bod athrawon yn medru darparu’r addysg gyda safon uchel. Trwy deilwra’r gwaith a thasgau i gyrraedd anghenion penodol y dysgwyr, dyna pan fydd y dull yn gweithredu ei orau. Er mwyn ymarfer dysgu traws-gwricwlaidd effeithiol, mae’n gofyn am ragoriaeth yn y dealltwriaeth addysgeg o addysgu (Pollard, 2010). Mae yna bwyslais mawr ar athrawon i fod yn ddigon gwybodus a deallus wrth addysgu mewn modd traws-gwricwlaidd er mwyn sicrhau bod eu dysgwyr medru gweithredu hyd eithaf eu gallu. Mae deall y rhesymeg bod gan addysgu traws-gwricwlaidd y potensial i danseilio yn hanfodol er mwyn ei weithredu’n effeithiol yn yr ystafell ddosbarth (Kerry, 2015). Trwy hyn gwelwn ddatblygiad mewn dealltwriaeth a gwybodaeth o fewn athrawon a dysgwyr wrth weithredu mewn modd traws-gwricwlaidd.  

2.2 Cyfrifoldebau traws-gwricwlaidd 
Yn bennaf, amcan yr adroddiad felly yw codi safonau llythrennedd a rhifedd plant yng Nghymru trwy roi mwy o bwyslais ar y cyfrifoldebau traws-gwricwlaidd o fewn gwersi. Gwelir yn ddiweddar bod mwy o ffocws ar lythrennedd mewn ysgolion yng Nghymru gyda Llywodraeth Cymru yn rhoi’r bwriad o gyrraedd miliwn o siaradwyr Cymraeg erbyn 2050 (LlC, 2017). Gyda’r ystadegau bod siaradwyr Cymraeg wedi gostwng o 20.5% i 19% dros ddegawd, nôl yn 2011 (WO, 2013), mae’n amlwg bod y llywodraeth wedi gweithredu ar hyn trwy gael gwared â’r term Cymraeg fel ail iaith o fewn ysgolion a gorfodi cwricwlwm newydd sy’n annog defnyddio’r iaith Gymraeg mewn dull traws-gwricwlaidd. Gelwir hyn yn gontinwwm iaith ar gyfer yr iaith Gymraeg a fydd yn sicrhau bod pawb yn gweithio i gyrraedd yr un nod. Deilliodd y syniad o weithredu’r iaith fel un yng Nghymru o’r adolygiad Un iaith i Bawb (Lewis, 2013) sy’n mynd i’r afael ar sicrhau dyfodol ar gyfer yr iaith Gymraeg. Trwy amlygu llythrennedd fel un o’r cyfrifoldebau traws-gwricwlaidd, gwelwn fydd y pwyslais ar y Gymraeg yn cynyddu gyda’i defnydd yn cynyddu hefyd. Wrth ystyried llythrennedd, mae yna bedair elfen sy’n chwarae rôl bwysig yn y dysgu. Rhain yw gwrando, siarad, ysgrifennu a darllen. Wrth i athrawon ffocysu’n fwy ar yr elfennau a llinynnau yma o fewn y cwricwlwm i addysgu, gelliw dadlau nad oes digon o bwyslais ar nodau ac amcanion a meini prawf o fewn gwersi. Cyhyd â bod athrawon yn llwyddo i ffocysu ar yr elfennau yma, bydd yn caniatáu iddynt fynd ati i gynllunio gwersi mewn ffordd fwy creadigol a chliriach a fydd o fudd i’w haddysg.
Cyfrifoldeb traws-gwricwlaidd arall y mae’r llywodraeth wedi penderfynu seilio’r cwricwlwm o’i hamgylch ydy rhifedd. Gyda chynnwys dysgu traws-gwricwlaidd yn y cwricwlwm ni fydd rhifedd yn cael ei gynnwys mewn gwersi mathemateg yn unig ond ar draws pynciau'r cwricwlwm yn ei gyfanrwydd. Rhennir rhifedd mewn i ddatblygiad ymresymu rhifyddol a sgiliau rhif, data a mesur. Yn debyg i sut mae llythrennedd yn gweithredu, bydd yr elfennau hyn yn cynorthwyo athrawon i ddatblygu rhifedd mewn gwersi trwy gynllunio gweithgareddau sy’n seiliedig ar yr elfennau priodol o fewn rhifedd. Noda Estyn (2016) fod y cyflwyniad o wahanol destunau wedi bod yn effeithiol o ran datblygu cyrhaeddiad a chynnydd yn lefelau sgiliau rhifedd dysgwyr. Trwy newid y dull o ddysgu mathemateg, bydd dysgwyr yn derbyn profiadau dysgu cyfoethog a fydd yn fuddiol i’w hanghenion dysgu. Gall dysgu’n draws-gwricwlaidd annog dysgwyr i gymryd rhan mewn mathemateg o ganlyniad i'r amryw o gyfleoedd y mae’n cynnig (Dalton, 2019). Mae dysgu traws-gwricwlaidd hefyd yn caniatáu i ddysgwyr allu mynd i’r afael ag elfennau anoddach mathemateg trwy ymgorffori elfennau eraill y maent yn eu mwynhau er mwyn hwyluso’r broses dysgu. Wrth i blant ddysgu mathemateg y ffordd draddodiadol, gall arwain at wersi diflas sy'n methu herio’r dysgwyr. Felly, mae’n hanfodol bod dysgwyr yn derbyn profiadau mathemateg a rhifedd mor gyffrous, diddorol a hygyrch â phosib er mwyn cynnal diddordeb yn y maes (LlC, 2019). Mae modd defnyddio’r dull o ddysgu’n draws-gwricwlaidd i wneud gwersi'n fwy cyffrous a ddiddorol wrth gadw’r elfennau heriol o fewn y gwaith. Gyda’r maes mathemateg a rhifedd yn cael ei ailosod o fewn addysg, mae hi nawr yn amser i ddysgu traws-gwricwlaidd dod â'r pwnc yn fyw (Dalton, 2019). 
Fel y gwyddom, mae llythrennedd a rhifedd wedi bod yn flaenoriaeth o fewn addysg ers blynyddoedd. Serch hynny, gyda diweddariadau i’r cwricwlwm, mae angen pwysleisio a blaenoriaethu agwedd arall hefyd. Gyda’r byd technoleg yn newid ac yn datblygu’n gyflymach nag erioed, mae angen i’r cwricwlwm gadw i fyny trwy roi mwy o bwyslais ar gymhwysedd digidol. Gyda chwricwlwm sy’n canolbwyntio’n fwy ar gymhwysedd digidol, mae athrawon bellach yn fwy cymwys i ddatblygu sgiliau technoleg gwybodaeth dysgwyr. Pwysleisia Donaldson (2015) dylai cymhwysedd digidol chwarae rôl yr un mor bwysig â llythrennedd a rhifedd o fewn ein cwricwlwm yng Nghymru. Gall y defnydd o gymhwysedd digidol a thechnoleg rhoi cyfleoedd i ddysgwyr ddatblygu o fewn llythrennedd a rhifedd gan fod angen defnyddio'r sgiliau yma er mwyn gallu gweithio’r rhaglenni neu’r apiau sydd ar y cyfrifiaduron. Gallwn edrych ar gymhwysedd digidol fel set o sgiliau, gwybodaeth ac agweddau i alluogi defnydd hyderus, creadigol a hollbwysig o dechnolegau a systemau (LlC, 2018). Fel arfer mae gan ddisgyblion ddealltwriaeth dda o ddyfeisiau technolegol gan eu bod yn gyfarwydd â nhw yn y cartref. Gweler Donaldson hyn fel mantais gan fod y disgyblion eisoes ar y blaen yn y broses ddysgu ac maent hyd yn oed yn fwy gwybodus na’r athro mewn rhai achosion pan mae’n dod i dechnoleg. Er hyn, pwysleisir bod hi’n angenrheidiol bod gan athrawon y sgiliau a dealltwriaeth briodol i addysgu cymhwysedd digidol yn y cwricwlwm. Mae’n hysbys bod athrawon, yn gyffredinol, yn teimlo’n fwy hyderus gydag addysgu elfennau ‘dinasyddiaeth’, ‘rhyngweithio a chydweithio’ a ‘chynhyrchu’, yn hytrach nag addysgu sgiliau ‘data a meddwl cyfrifiadurol’ (Estyn, 2018). Pwysig felly yw nodi bod hyfforddiant aml i athrawon yn allweddol i gynnal safonau uchel o addysgu yn yr elfen traws-gwricwlaidd yma, er mwyn sicrhau bod y dysgwyr yn derbyn yr addysg ddiweddaraf ar yr hyn sydd gan dechnoleg ddigidol i’w gynnig. Fodd bynnag mae plant nawr yn cael mwy na digon o gyfleoedd i arbrofi gyda thechnoleg yn eu cartrefi.  Er y gall defnyddio technoleg yn rheolaidd fod yn fuddiol i blant, gall rhwystrau godi oherwydd mai’r Gymraeg yw’r unig iaith i ddysgwyr yn y cyfnod sylfaen. Gall ddiffyg adnoddau megis apiau a rhaglenni Cymraeg gwneud y broses o addysgu ychydig yn anoddach gan nad oes cymaint o adnoddau ar gael o gymharu ag adnoddau Saesneg. Yn ogystal â hyn, ar gyfer yr apiau a rhaglenni Cymraeg sydd ar gael i ddysgwyr, os nad yw’r plentyn yn siaradwr Cymraeg iaith gyntaf mae hyn medru arafu’r broses ddysgu gan fod angen addysgu terminoleg ac iaith newydd sy’n benodol i gymhwysedd digidol yn unig. Wrth gwrs, mae HWB yn arwain y ffordd o ran adnoddau addysgol i blant yng Nghymru gyda nifer o adnoddau ar-lein i gynorthwyo gyda’r dysgu ar gyfer plant o bob oed. O brofiad personol, mae’r defnydd o dechnoleg a’i bresenoldeb yn yr ystafell ddosbarth yn dylanwadu ar ddysgwyr mewn ffordd gadarnhaol. Yn amlwg mae rhai ysgolion yn gweithredu mewn gwahanol ffyrdd ac mae ysgolion yn amrywio yn ôl faint o ddyfeisiau technolegol sydd ar gael ar gyfer pob ystafell ddosbarth.  
I grynhoi, o ganlyniad i'r ychwanegiad o ddysgu traws-gwricwlaidd i'r cwricwlwm, mae dysgwyr yn medru gweithredu wrth ddefnyddio a datblygu amryw o sgiliau mewn un wers yn unig. Pwysleisia Donaldson (2015) bod y cynhwysiant yma yn elwa dysgwyr trwy eu gwneud nhw'n “dysgwyr uchelgeisiol, galluog: cyfranwyr mentrus, creadigol: dinasyddion egwyddorol, gwybodus ac unigolion iach, hyderus”.
2.3 Addysg Gorfforol yn ein cwricwlwm 
O fewn ein cwricwlwm diwygiedig, mae’r pwyslais nawr ar ddatblygiad y dysgwyr a’u sgiliau. Darpara’r cwricwlwm cyfleoedd i ddysgwyr adeiladu ar y sgiliau maent wedi caffael ynddynt yn ystod y Cyfnod Sylfaen a derbyn profiadau addysgol cyfoethog i gyflawni eu hanghenion addysgol trwy gydol eu bywydau dysgu. Pwyslais Addysg Gorfforol yn y cwricwlwm yw canolbwyntio’n bennaf ar ddysgu sgiliau meddwl, cyfathrebu a TGCh trwy hefyd cyflwyno cysylltiadau yn y Cyfnod Sylfaen gyda’r Meysydd Dysgu Datblygiad Corfforol a Datblygiad Creadigol (LlC, 2015). Anogir yn y Cyfnod Sylfaen dylai datblygiad corfforol, brwdfrydedd ac egni plant dderbyn y prif ffocws o fewn gweithgareddau. Trwy weithredu hyn, disgwylir i ddysgwyr datblygu eu hymwybyddiaeth ofodol, cydbwysedd, rheolaeth a sgiliau cydsymud, a datblygu eu sgiliau llawdrin fanwl. Cyniga’r cwricwlwm Cyfnod Sylfaen ystod eang o brofiadau dan do ac awyr agored er mwyn cyrraedd anghenion dysgu’r plant. Gall ysgol goedwig cynnig amrywiaeth o brofiadau cyfoethog i ddysgwyr Cyfnod Sylfaen o ran eu haddysg gorfforol. Pwrpas ysgolion coedwig yw gweithredu dull arloesol o addysgu drwy chwarae a dysgu yn yr awyr agored.  Wrth annog annibyniaeth, darganfod eu medrau, hyder, sgiliau cyfathrebu a chynyddu hunan-barch, gwelir bod plant yn datblygu eu sgiliau personol, cymdeithasol ac emosiynol (Ysgol y Llys, 2020). Yn amlach na pheidio, mae ysgolion coedwig medru cynnig lle i blant archwilio eu syniadau, eu teimladau a’u perthynas gydag eraill wrth gael y rhyddid i grwydro’n rhydd yn yr awyr iach. Yn ogystal, gall plant datblygu eu dealltwriaeth o’r byd a‘u hamgylchfyd wrth archwilio’r goedwig.
Prif ffocws addysg gorfforol yng Nghyfnod Allweddol 2 yw bod dysgwyr yn adeiladu ar y sgiliau, y wybodaeth a’r ddealltwriaeth a gafaelwyd yn ystod y Cyfnod Sylfaen. Cyniga’r cwricwlwm addysg gorfforol cyfleoedd i ddysgwyr fod yn greadigol ac yn ddychmygus trwy gymryd rhan mewn gweithgareddau megis dawns a gymnasteg. Gall gweithgareddau nofio a diogelwch dŵr cefnogi profiadau dysgu buddiol a gallant ddefnyddio’r sgiliau yma trwy gydol eu hoes. Hefyd, gall sesiynau darllen map a helfeydd trysor cael effaith bositif ar ddatblygu sgiliau meddwl a chydweithio dysgwyr. Yn ogystal, mae gweithgareddau cystadleuol yn dysgu plant sut i weithio fel tîm, datblygu sgiliau pêl a defnyddio technegau cywir i redeg. Nod arall y cwricwlwm yw darparu cyfleoedd addysgol sy’n cyd-fynd gyda themâu o’r ystafell ddosbarth sy’n gysylltiedig â Chymru. Trwy ddilyn themâu Cymreig, gall hyn annog dysgwyr i ddatblygu eu dealltwriaeth a’u hymwybyddiaeth o Gymru. Gall ddysgwyr derbyn cyfleoedd i ddysgu am ddiwylliant, economi, amgylchedd, hanes a’r iaith yng Nghymru, gyda’r thema dosbarth yn hwyluso’r broses dysgu. Rôl addysg gorfforol yn y Cwricwlwm Cymreig yw defnyddio gweithgareddau creadigol megis dawns i ddangos diwylliant a hanes cerddorol Cymru. Trwy ddawnsfeydd fel dawnsio gwerin, gall dysgwyr ddefnyddio symbyliadau cerddorol, symudiadau a gwisgoedd traddodiadol i ddatblygu gwybodaeth a dealltwriaeth ar hanes Cymru.

Pennod 3 – Methodoleg
3.1 Dulliau casglu gwybodaeth a rhesymeg/ cyfiawnhad
Defnyddiais nifer o ddulliau gwahanol drwy gydol fy mhrosiect i fwyhau’r dyfnder a chywirdeb i fy ymchwil. Er mwyn dod at gasgliad ffeithiol a phendant, mae’n rhaid sicrhau bod ymchwil trylwyr yn cymryd lle i fedru ateb y cwestiwn sylfaenol. Mae defnyddio sawl dull o ymchwilio yn rhoi’r cyfle i ehangu a chynyddu dibynadwyedd y wybodaeth.
Casglais wybodaeth cyn cychwyn ag ysgrifennu’r prosiect drwy ddefnyddio dulliau ymchwil megis darparu holiaduron, cynnal cyfweliadau gydag athrawon, arsylwi gwersi ac hefyd adolygu gwaith plant. Drwy ddefnyddio pedwar techneg o gasglu gwybodaeth, credaf fy mod wedi gwneud ymchwil effeithlon ac wedi optimeiddio’r siawns o gyrraedd casgliad digonol i’r cwestiwn canolog. Darparwyd yr holiadur i athrawon ac hyfforddwyr addysg gorfforol o fewn yr ysgol gynradd yr oeddwn yn arsylwi ynddi. Amrywia’r cwestiynau o rai caeedig i rai estynedig lle gall yr unigolion lleisio’u barn. Mantais o ddefnyddio’r dull yma o ymchwilio yw ei fod yn ‘generally improves data quality’ (van Gelder et.al, 2010). Serch hynny, gellir dadlau bod rhai o’r cwestiynau caeedig yn cyfyngu unigolion rhag datgan eu barn eirwir.
Er mwyn goresgyn y rhwystr yma, cynhelir cyfweliadau gydag athrawon sy’n arbenigo o fewn y maes addysg gorfforol. Gofynnwyd cwestiynau tebyg i’r holiadur o fewn y cyfweliadau, ond yn wahanol i’r cwestiynau caeedig yn yr holiadur, roedd gan yr unigolion y cyfle i ddatblygu ar eu hatebion. Mantais o gynnwys y dull yma yw bod cyfweliadau yn caniatáu cwestiynau i gael eu gofyn gan ‘sympathetic listener’ a’i fod yn ‘more rewarding by respondents than the chore of filling in a form for some anonymous researcher, so it is generally found that fewer people refuse to take part and more questions can be asked of each person’ (Seale, 2017). Pwysleisia hyn fod cyfweliadau'n fwy personol nag holiaduron a’u bod nhw’n fwy apelgar i rai unigolion na threulio amser yn llenwi holiadur. Er hyn, roedd pob cyfweliad yn cymryd tua deg i bymtheg munud yr un i’w cwblhau, yn dibynnu ar atebion yr unigolion. Roedd hyn yn eithaf trafferthus o ran amser gan fod yr athrawon yn brysur ac felly byddai holiadur wedi bod yn fwy addas i rai ohonynt er mwyn cwblhau yn eu hamser sbâr. Serch hyn, mi oedd y cyfweliadau ynghyd â’r holiaduron wedi galluogi casgliad digonol o wybodaeth ar gyfer y prosiect.
Daeth llawer o’r wybodaeth a gasglwyd drwy ddefnyddio’r dull ymchwilio o arsylwi gwersi. Wrth gymryd cam yn ôl ac arsylwi gwersi’n fanwl, medrais gasglu ymchwil yn seiliedig ar y cwestiwn canolog. Mi oedd yn rhoi syniad o sut mae gwersi addysg gorfforol yn cael eu cynnal o fewn yr ysgol a sut maent yn plethu elfennau traws-gwricwlaidd i mewn i’r gwersi. Atgyfnertha’r 'Journal of Further and Higher Education’ (2007) defnyddioldeb arsylwi gwersi drwy ddweud ei fod yn gyfle i ‘enhance learning and teaching’.
Er mwyn cael mewnwelediad pellach i gyfrifoldebau trawsgwricwlaidd a sut maent yn gorgyffwrdd ag addysgu addysg gorfforol, adolygais waith plant o fewn Cyfnod Allweddol 2. Drwy wneud hyn, darganfuwyd sut maent yn clymu gweithgareddau allanol i mewn i’r ystafell dosbarth.




3.2 Moeseg

[image: ]Roedd ystyried y cyfrifoldebau moesegol trwy gydol y prosiect yma yn hanfodol er mwyn cael canlyniad llwyddiannus. Yn ôl y ‘British Psychological Society’ (2018), dylid dilyn y canllawiau moesegol canlynol:Ffigur 1


Wrth wneud unrhyw benderfyniad, dylid cadw’r canllawiau uchod mewn cof yn ystod y broses. Felly, yn ystod pob agwedd o’r prosiect fe ystyriais yr uchod. 
Cyn cychwyn â’r ymchwil, sicrheais fy mod wedi derbyn caniatâd wrth bob athro ac athrawes a gyfrannodd naill ai at yr holiadur neu’r cyfweliadau. Ar ddechrau’r cyfweliadau, eglurais fwriad y cyfweliad a beth fyddai’n gwneud â’r wybodaeth y byddant yn darparu er mwyn sicrhau eu bod yn gwybod yn iawn ble fydd eu hatebion yn mynd. Ar gyfer adolygu gwaith y disgyblion, cefais ganiatâd wrth yr athrawon dosbarth er mwyn gallu gweld eu gwaith. Mi oedd yn bwysig wrth adolygu’r gwaith i gadw at Bolisi Sicrhau Gwybodaeth Estyn (2018). Pwysleisia Estyn o fewn adran 5 o’r ddogfen bod rhaid ‘cymryd gofal priodol wrth gyfnewid gwybodaeth’ ac i ddiogelu gwybodaeth disgyblion.

3.3 Cyfyngiadau’r dulliau ymchwil
Anodd oedd trefnu’r cyfweliadau a phrofon ni rai problemau o ran amser. Mae athrawon yn brysur iawn o fewn ysgolion cynradd, heb lawer o amser rhydd. Felly, mi oedd canfod amser rhydd er mwyn cynnal y cyfweliad yn profi i fod y anodd. Yn ogystal, roedd yn rhaid i’r athrawon ateb cwestiynau ar y pryd, heb amser i baratoi. O ganlyniad i hyn, doedd gan yr athrawon ddim tystiolaeth i atgyfnerthu’u barn. Gwelais fod yr atebion ar gyfer y cwestiynau yma o fewn yr holiadur yn cynnwys mwy o wybodaeth gan fod yr unigolyn wedi cael amser i feddwl am yr ateb cyn ei hysgrifennu.  
Cyfyngiad i’r holiadur yw nad oedd nifer o ymatebion iddo. Danfonais yr holiadur i’r athrawon o fewn yr ysgol gyfan. O’r holl athrawon yma, cefais naw ymateb. Gellir dadlau bod y cyn lleied o atebion yn effeithio ar ddibynadwyedd y data. Efallai dewisodd yr athrawon yn erbyn gwneud yr holiadur gan nad oedd digon o amser sbâr ganddynt i dreulio’n ei wneud. Tro nesaf, byddwn yn darparu’r holiaduron yn gynt er mwyn rhoi amser i’r athrawon i’w gwblhau. Er i rai atebion yn yr holiadur gynnwys mwy o wybodaeth na’r cyfweliadau, roedd nifer o’r atebion estynedig wedi’u hysgrifennu mewn modd anffurfiol. Nid yw’n broblem fawr ond mae’n cyfyngu rhywfaint ar ansawdd y data.
Er gwaetha’r trafferthion gyda’r dulliau ymchwilio a ddefnyddiais ar gyfer y prosiect, llwyddais gasglu toreth o wybodaeth sydd wedi creu sylfaen cadarn ar gyfer y prosiect ymchwil. 

Pennod 4 – Canlyniadau a Thrafodaeth

Yn y bennod yma, dadansoddir y canlyniadau sydd wedi deillio o’r dulliau ymchwil a ddefnyddiwyd. Er mwyn defnyddio’r data’n effeithiol, fe wnes i rannu’r data i mewn i adrannau amrywiol er mwyn gallu ateb bob elfen o’r cwestiwn mewn modd effeithlon. Rhannais y wybodaeth i mewn i dri chategori, sef gwybodaeth ynglŷn â materion traws-gwricwlaidd yn unig, gwybodaeth am addysg gorfforol yn unig, ac yna gwybodaeth sy’n plethu’r ddau fater gyda’i gilydd. Gan fod llawer o wybodaeth wedi’i gasglu, wrth rannu mewn i ddarnau defnyddiol, roedd y data’n gliriach i’w ddadansoddi a gwerthuso.

4.1 Cyfweliadau Athrawon
Yn y cyfweliad [atodiad 2], gofynnwyd pedwar cwestiwn a oedd hefyd yn yr holiadur a ddarparwyd. Pwrpas y cyfweliad oedd darganfod sut mae’r athrawon yn delio gyda chlymu’r cyfrifoldebau traws-gwricwlaidd mewn i wersi addysg gorfforol a pha fath o ymateb maent yn derbyn wrth y disgyblion. Wrth gyfweld ag un athro ac un athrawes sy’n gorfod trefnu gwersi addysg gorfforol yn wythnosol, cefais fewnwelediad i’r manteision a rhwystrau o orfod sicrhau eu bod nhw’n cyfuno’r cyfrifoldebau traws-gwricwlaidd i mewn i’r wers. Wrth gyfuno’r cyfrifoldebau traws-gwricwlaidd â gwersi addysg gorfforol, mae’n gyfle i blant ddatblygu o fewn meysydd gwahanol yn gydamserol, fel y cynrychiola’r diagram isod:

Gwelir tebygrwydd yn atebion yr  athrawon wrth i’r ddau ohonynt brofi’r un rhwystrau a noda’r ddau ohonynt fanteision tebyg. Er mwyn dadansoddi’r atebion, byddwn yn gwerthuso atebion yr athrawon ar gyfer pob cwestiwn yn unigol.

1. A yw hi’n anodd cynnwys yr holl gyfrifoldebau traws-gwricwlaidd mewn addysg gorfforol?

Gweler cytundeb cyffredinol yn y ddau ateb wrth i’r ddau ohonynt ddweud ei bod hi’n anodd cynllunio gwersi addysg gorfforol sy’n cynnwys y cyfrifoldebau traws-gwricwlaidd. Yn ôl Llywodraeth Cymru (2020) y gobaith ar gyfer cysylltu addysg gorfforol â’r cyfrifoldebau trawsgwricwlaidd yw y bydd datblygiad corfforol gwybyddol yn cael effaith ar eu datblygiad lleferydd ac iaith. Bydd hyn yn y pen draw yn hybu datblygiad o fewn symudiadau echddygol manwl megis llawysgrifen. Er, nid yw’n profi i fod yn broses hawdd yn ôl yr athrawon. Gwelwyd hi’n drafferth i gynnwys elfennau traws-gwricwlaidd yn wythnosol gan eu bod nhw’n teimlo nad oes llawer o bethau gallant wneud o ran llythrennedd a chymhwysedd digidol. Cyfeiriodd y ddau ohonynt at y ffaith bod ymglymu rhifedd llawer haws na’r elfennau eraill. Wrth gynllunio gwersi addysg gorfforol sy’n cynnwys y cyfrifoldebau traws-gwricwlaidd, rhaid cyfeirio at y Fframwaith Llythrennedd a Rhifedd Cenedlaethol (2008) er mwyn sicrhau datblygiad disgyblion. Profa hyn pa mor anodd yw cynllunio gwers addysg gorfforol sydd angen cyrraedd nifer o ddisgwyliadau yn ogystal â bod yn bleserus i’r disgyblion. 


1. Beth yw’r rhwystrau gyda sicrhau cyfrifoldebau traws-gwricwlaidd mewn addysg gorfforol?

Yn 1936, fe wnaeth E. Fleming, a oedd yn Gadeirydd i Bwyllgor Addysg Gorfforol y Deyrnas Unedig, gosod sail ar gyfer bwriad gwersi addysg gorfforol o fewn ysgolion. Rydym ni’n dal i ddilyn y canllawiau yma hyd heddiw, wrth iddo ddweud y dylai ‘physical education should take its proper place in the educational system alongside education of the mind’ (Fleming, 1936). Wrth i’r cwricwlwm ddatblygu ochr yn ochr â’n diwylliant, mae’r un bwriad yn parhau. Serch hynny, mae gofynion y cwricwlwm yn cynyddu wrth i gyfrifoldebau traws-gwricwlaidd ddod yn fwyfwy pwysig sy’n medru achosi problemau i athrawon. 

Sonia’r ddau ohonynt am y trafferthion sy’n deillio o gofnodi yn ystod gwersi addysg gorfforol. Mae clymu dau bwnc craidd, megis mathemateg a llythrennedd llawer haws na cheisio clymu gwers theori gydag un corfforol. Wrth ddilyn Confensiwn y Cenhedloedd Unedig ynghyd â Hawliau Plentyn (Llywodraeth Cymru, 2008), mae dyletswydd gan athrawon i sicrhau bod pob unigolyn yn cael eu cynnwys o fewn y gwersi addysg gorfforol. Drwy ddysgu addysg gorfforol mewn modd traws-gwricwlaidd, mae hyn yn gallu barnu i fod yn dasg anodd gan fod disgyblion yn gallu colli diddordeb yn y dasg. 

1. A oes grŵp o blant sy’n gweld addysg gorfforol draws-gwricwlaidd yn fwy anodd na’r lleill?

Cytundeb cyffredinol sydd i’r atebion unwaith eto, wrth i’r ddau ohonynt nodi bod yr unigolion sy’n ymgodymu gyda’r pwnc yn dueddol o wneud llai o ymdrech o fewn y gwersi. Serch hynny, wrth blethu elfennau o bynciau gwahanol megis mathemateg a chymhwysedd digidol i mewn i’r gwersi, mae’n ddull effeithiol o ennyn diddordeb y dosbarth cyfan. Nod gwersi addysg gorfforol yw cynyddu gallu’r plant i ddefnyddio’r hyn maent wedi dysgu yn ystod y wers, er mwyn gwella’r ansawdd a rheolaeth eu perfformiad (Ysgol Beckley, 2017). Er i rai profi trafferthion mewn gwersi addysg gorfforol draws-gwricwlaidd, mae dyletswydd ar yr athrawon i sicrhau cynnydd o fewn y pwnc.



1. A yw gweithgareddau traws-gwricwlaidd yn cynnwys pawb yn y dysgu? 

Gall gwersi addysg gorfforol golygu gwahanol bethau i wahanol ddisgyblion. Gwelir rhai disgyblion gwersi addysg gorfforol fel saib o waith dosbarth a chyfle iddynt fwynhau mewn amgylchedd gwahanol. Ar y llaw arall, mae rhai disgyblion yn ei weld fel gwers ddibwynt a diflas. Amlyga’r athrawon eu bod nhw wedi profi trafferthion wrth geisio cynnwys pob disgybl yn y gweithgaredd. Er mwyn goresgyn y broblem, mae’r ddau ohonynt yn cynnwys elfennau gwahanol o’r cyfrifoldebau traws-gwricwlaidd i osgoi’r tueddiad o fod yn ailadroddus er mwyn gweddu anghenion y dosbarth cyfan.

4.2 Holiadur

Bwriad yr holiadur oedd canfod trosolwg clir a chadarn o sut mae dysgu’n draws-gwricwlaidd yn effeithio athrawon. Mae’n bwysig nodi bod oed y disgyblion mae’r athrawon yn dysgu yn amrywio ac felly ceir atebion o athrawon dosbarth derbyn hyd at ddiwedd Cyfnod Allweddol 2. Gellir gweld holl gwestiynau ac atebion yr holiadur yn atodiad 3 a 4.

1. Yn eich barn chi, ydych chi’n meddwl bod addysgu’n draws-gwricwlaidd yn ffordd o symud ymlaen?

Noda Barnes (2015) yn ei lyfr ‘Cross-Curricular Learning’, bod cyfuno’r cyfrifoldebau traws-gwricwlaidd i mewn i wersi arferol yn fodd o ysgogi a meithrin y gallu i feddwl yn greadigol. Er mwyn atgyfnerthu’r pwynt yma ymhellach, profa ymchwil Carl Farrant (2016) bod cynnwys y cyfrifoldebau traws-gwricwlaidd mewn modd ymarferol ac anturus, megis cyfuno pêl-droed a darllen, yn cynyddu cymhelliant disgyblion i ddarllen. Cytunodd pawb oni bai am un gan ddweud mai dyma’r ffordd o symud ymlaen.

1. A ydych yn teimlo bod dull traws-gwricwlaidd yn caniatáu ichi gynllunio profiadau dysgu mwy ystyrlon?

Pwysleisia’r ‘Historical Association’ (2020) bod dysgu’n draws-gwricwlaidd yn cynnig dull creadigol i ddatblygu gwybodaeth, sgiliau a dealltwriaeth wrth gymell y disgyblion i ddysgu gan ddefnyddio pynciau ysgogol, rhyng-gysylltiedig. Creda 8 allan o’r 9 ohonynt ei fod yn gyfle i gynllunio profiadau dysgu mwy ystyrlon. Gofynna cwestiwn 3 i’r athrawon egluro’u hatebion i gwestiwn 2. Cafwyd nifer o ymatebion positif, gan gynnwys: 


“Medru cynllunio’r seiliedig ar lais y plant a tharo sawl sgil gydol oes ar yr un pryd.”
“Mae disgyblion yn cael cyfleoedd i ddatblygu sgiliau megis TGCh, llythrennedd a rhifedd... ac yn gyfle i ddatblygu’r sgiliau’n gyson.”




A yw dulliau trawsgwricwlaidd yn caniatáu profiadau mwy ystyrlon?

“Mae mwy o ddewis ac amrywiaeth i’r plant. Mae’n ddull sy’n helpu pob ffordd o ddysgu.”



“Mae’r pynciau a’r sgiliau yn gallu atgyfnerthu ei gilydd.”





“Yn lle meddwl am bynciau fel cysyniadau ar wahân, mae addysgu yn defnyddio thema a’r 6 maes yn uno’r holl gysyniadau annibynnol yma ac mae’n haws i atgyfnerthu  sgiliau a gwybodaeth.”
“Mae dysgu’n drawsgwricwlaidd yn galluogi’r plant i arwain – llais y plentyn. Mae’r plant yn medru ffurfio cysylltiadau eu hunain o’r gwersi.”






Ffigur 4






1. O ran addysgu’n draws-gwricwlaidd, ydych yn teimlo bod yna rwystrau wrth gynllunio’n draws-gwricwlaidd?

Mewn byd sy’n barhaol newid, mae’n rhaid sicrhau bod y cwricwlwm yn addasu i gymhwyso’r newidiadau yma. Serch hynny, mae’r newidiadau cyfnewidiol yma’n gallu achosi anawsterau i athrawon o ran y meini prawf eang sydd rhaid iddynt gyrraedd ymhob gwers. Profa’r atebion i’r cwestiwn yma bod athrawon yn cael trafferth wrth gynllunio gwersi traws-gwricwlaidd wrth i bump ohonynt gytuno gyda’r gosodiad.

Nododd 5 ohonynt y rhwystrau maent yn wynebu wrth gynllunio ar gyfer gwersi traws-gwricwlaidd:


“Os nad oes llinyn llythrennedd, rhifedd neu gymhwysedd digidol yn benthyg ei hun yn hawdd.”

“Weithiau, nid oes offer ar gael yn ystod pob gwers sy’n galluogi datblygu sgiliau’r disgyblion.”



Ffigur 6

Rhwystrau

“Ni fydd plant yn derbyn yr
un cyfle i ddysgu’r sgiliau sylfaenol.”

“Prinder amser...
Cyllid ysgol...
Nifer o staff.”






1. Sut ydych chi’n mynd ati i hyrwyddo Addysg Gorfforol mewn modd traws-gwricwlaidd?

Mae athrawon sy’n integreiddio pynciau yn ymgorffori gwybodaeth mewn modd sy’n fwy perthnasol i’r disgyblion. Yn ogystal, mae’n rhoi’r cyfle i ddatblygu sgiliau mewn cyd-destunau bywyd go iawn (Kaittani et.al, 2017). Arweinia hyn at dwf gwybyddol ymysg y disgyblion. Cafwyd nifer o ymatebion amrywiol i’r cwestiwn yma. Noda 8 ohonynt sut maent yn ceisio ymgorffori’r cyfrifoldebau traws-gwricwlaidd i mewn i wersi addysg gorfforol. Roedd yr ymatebion yn cynnwys:
“Rwy’n ceisio rhoi digon o brofiad i’r disgyblion. Drwy blethu addysg gorfforol mewn i wersi gwyddoniaeth megis curiad y galon. Mae hyn yn rhoi’r cyfle i’r disgyblion defnyddio sgiliau Mathemateg a throsglwyddo’r sgiliau yma i wersi addysg gorfforol.”
“Rydym yn cynnwys elfennau o thema’r tymor yn ein gwersi Addysg Gorfforol.  Er enghraifft, astudio’r corff – yn edrych ar guriad calon ac effaith ymarfer corff ar ein curiad calon. Yna, rydym yn clymu rhifedd i mewn i’r wers drwy greu graff i ddadansoddi’r data ac i gymharu curiad y galon cyn ac ar ôl gweithgareddau gwahanol.”
“Mae unrhyw thema sy’n ymwneud â’r corff, ein hunain neu les, yn hawdd dod i mewn ag agweddau Addysg Gorfforol”

4.3 Arsylwi Gwersi Addysg Gorfforol 
Er mwyn casglu ymchwil ychwanegol, penderfynais arsylwi gwersi addysg gorfforol i ddarganfod beth yn gwmws mae gwers addysg gorfforol draws-gwricwlaidd yn cynnwys. Yn atodiad 5 gellir gweld nodiadau bras a ysgrifennais wrth arsylwi gwers addysg gorfforol. Ar ôl arsylwi tair gwers, dim ond un wers oedd yn cynnwys pob cyfrifoldeb traws-gwricwlaidd ynddi. Deuthum i’r casgliad nad yw hi’n bosib addysgu pob gwers addysg gorfforol yn draws-gwricwlaidd. Er mae’n bosib cyfeirio at sawl cyfrifoldeb o fewn pob gwers, nad yw’n fuddiol i bob gwers cynnwys rhifedd, llythrennedd a chymhwysedd digidol gan fod angen i wersi addysg gorfforol, megis rhedeg traws gwlad a sesiynau sgiliau pêl, parhau er mwyn i’r plant ddatblygu'r sgiliau yma. Os canolbwyntir athrawon yn llwyr ar wers draws-gwricwlaidd, mae’n bosib bydd y dysgwyr yn colli allan ar brofiadau i ddysgu am sgiliau sylfaenol a hanfodol sydd eu hangen ar gyfer addysg gorfforol.  

4.4 Adolygu Gwaith plant 
Caiff y pwyslais o ddefnyddio cofnodi, tracio a dadansoddi fel dulliau yng ngwaith y dysgwyr effaith cadarnhaol ar ddatblygu sgiliau llythrennedd, rhifedd a chymhwysedd digidol o fewn addysg gorfforol. Gallant ddefnyddio tablau a graffiau i gyfleu a chyflwyno data a gasglwyd o wersi addysg gorfforol [atodiad 6]. Trwy wneud hyn, anogir gwaith yn seiliedig ar gymharu a thracio data dros gyfnod o amser i weld a oes ddatblygiadau o ran canlyniadau’r disgyblion. Gall cadw data annog i ddysgwr dadansoddi’r data sydd ganddynt yn eu tablau a graffiau er mwyn dod i gasgliad ynglŷn â’r canlyniadau yma.  


Pennod 5 - Casgliad
Wrth adolygu’r holl wybodaeth a gasglwyd o ymatebion yr holiadur, cyfweliadau athrawon, arsylwadau a gwerthusiadau o waith disgyblion, mae’n amlwg bod addysgu addysg gorfforol mewn modd traws-gwricwlaidd yn medru cynnig llawer o gyfleoedd i ddysgwyr caffael â sgiliau y gellir eu defnyddio mewn agweddau eraill yn eu dysgu o fewn y cwricwlwm. Fodd bynnag, mae’n ymddangos mai addysg gorfforol, o’r holl bynciau eraill, yw’r un sy’n dod ar draws fel yr anoddaf i’w integreiddio mewn modd trawsgwricwlaidd.  
O ran addysgu’n draws-gwricwlaidd yn addysg gorfforol, o’r ymatebion holiadur, mae’n hysbys bod athrawon yn gweld cymhwysedd digidol fel y cyfrifoldeb anoddaf i gynnwys o fewn gwersi addysg gorfforol. Diffyg adnoddau oedd yr ateb amlaf a gafwyd o’r holiadur. Teimlai athrawon y gallent gynnwys mwy o gymhwysedd digidol mewn gwersi addysg gorfforol pan oedd mwy o iPadiau neu lyfrau crom ar gael i grwpiau o ddysgwyr. O’r ymchwil a gasglwyd, mae’n dod ar draws fel nad yw addysg draws-gwricwlaidd yn ystyried yr ysgolion sydd gyda diffyg adnoddau a thechnoleg ar gael i'w dysgwyr. O ganlyniad i hyn, mae’n ymddangos y bydd rhifedd a llythrennedd yn parhau i gael y flaenoriaeth yng ngwersi traws-gwricwlaidd addysg gorfforol.  
Ar ôl cyfweld ag athrawon, yr ymateb cyffredin oedd mai'r plant sy’n dueddol o gael y mwyaf o drafferth o fewn gwersi addysg gorfforol oedd y dysgwyr sydd ag anghenion dysgu ychwanegol. Teimlai athrawon bod angen y dysgwyr yma gael gwersi ar wahân i’r dysgwyr eraill gan nad oedd gan y dysgwyr yma'r sgiliau sylfaenol i gymryd rhan mewn addysg gorfforol. Trwy wneud gwersi addysg gorfforol yn wersi draws-gwricwlaidd, gwelir bod y disgyblion sydd ag anghenion dysgu ychwanegol yn cael y mwyaf o drafferth yn ymroi yn y gwersi. Yn bennaf, mae’r cynhwysiant o’r cyfrifoldebau traws-gwricwlaidd o fewn addysg gorfforol yn achosi i’r dysgwyr yma colli allan gan nad oes ganddynt y sgiliau rhifedd a llythrennedd sylfaenol i gwblhau tasgau sy'n gysylltiedig gydag addysg gorfforol. O ganlyniad i hyn, gwelir bod y disgyblion yma’n methu nid yn unig o fewn rhifedd a llythrennedd ond hefyd yn y maes addysg gorfforol, gan nad oes ganddynt y sgiliau sylfaenol sydd eu hangen ar gyfer addysg gorfforol. Pwysleisir y dylai’r dysgwyr yma ddatblygu eu sgiliau a dealltwriaeth o addysg gorfforol yn gyntaf, trwy weithredu mewn gweithgareddau nad yw’n draws-gwricwlaidd, nes bod y dysgwyr yma’n ddigon deallus ac yn barod i gyfuno addysg gorfforol gyda rhifedd, llythrennedd a chymhwysedd digidol.  
Fodd bynnag, gall dysgu traws-gwricwlaidd yn addysg gorfforol agor ddrysau i ddysgwyr sydd yn dueddol o dangyflawni neu ddim yn hoffi cyfrannu mewn gwersi. Gall y cynhwysiant o rifedd, llythrennedd a chymhwysedd digidol o fewn gwersi addysg gorfforol denu’r plant sy’n serennu mewn mathemateg neu iaith yn hytrach nag addysg gorfforol gan fod cyfleoedd iddynt ragori yn eu ffordd eu hunain. Trwy gynnwys gweithgareddau gwaith tîm a chystadleuol i wersi addysg gorfforol, mae rôl ar gyfer bob dysgwr o fewn y gweithgaredd. Trwy benodi rolau megis darllenydd, ysgrifennydd ac arweinydd mewn helfa drysor yn yr ardal goedwig, mae yna gyfleoedd i bob math o ddysgwyr gyfrannu ac ymroi o fewn addysg gorfforol.  
Ar ôl gweld o lygaid y ffynnon sut mae dysgu traws-gwricwlaidd mewn addysg gorfforol yn gweithredu o fewn ysgolion a sut y mae athrawon yn ei ddehongli, gellir dod i’r casgliad bod manteision ac anfanteision ar gyfer addysgu addysg gorfforol yn draws-gwricwlaidd. Gwyddwn fod dysgu traws-gwricwlaidd yn hybu cyfleoedd i ddysgu gwahanol meysydd mewn un wers ond rhaid ystyried nad yw’n ymarferol i gynnwys dysgu traws-gwricwlaidd ym mhob gwers addysg gorfforol gan fod angen i blant ennill a datblygu'r sgiliau hanfodol ac angenrheidiol yn gyntaf er mwyn llwyddo mewn addysg gorfforol.  

1. Yn eich barn chi ydych chi'n meddwl bod addysgu'n draws-gwricwlaidd yn ffordd o symud ymlaen?

4. O ran addysgu'n draws-gwricwlaidd, ydych yn teimlo bod yna rwystrau wrth gynllunio cyfleoedd traws-
gwricwlaidd?

